Fi Spanja: 93,000 mink se jinqatlu wara li nstabu infettati bil-Covid-19
Imtella' Lulju 17, 2020 - Aġġornata 17 Ta' Lulju, 2020 9:18am L-awtoritajiet tas-saħħa ordnaw il-qatla ta' 93,000 mink f'daqqa li kienu qed jitrabbew f'razzett fir-reġjun ta' Aragona, wara li nstabu infettati bil-Covid-19. Il-każ beda joħroġ fid-dawl meta mart wieħed mill-ħaddiema f'dan ir-razzett fil-villaġġ La Puebla de Valverde ħarġet pożittiva għall-virus f'Mejju li għadda. Wara dan il-każ, seba' ħaddiema oħra fl-istess razzett irriżultaw ukoll pożittivi għall-Covid-19. Għal diversi ġimgħat il-minks inżammu fi kwarantina sakemm saru t-testijiet fuqhom, fejn irriżulta li mat-80% minnhom kienu infettati bil-virus. Din mhux l-ewwel darba li minks li jitrabbew għall-pil tagħhom inqatlu wara li nstabu infettati bil-virus, hekk kif riċentament kien hemm każi simili fin-Netherlands u d-Danimarka.